Държавен вестник, бр. 84, 2024 г., стр. 3

БРОЙ  84	
Д Ъ Р Ж А В Е Н  В Е С Т Н И К 	
СТР.  3  
ОФИЦИАЛЕН РАЗДЕЛ
НАРОДНО СЪБРАНИЕ
УКАЗ № 244
На основание чл. 98, т. 4 от Конституцията 
на Република България
П О С Т А Н О В Я В А М :
Да се обнародва в „Държавен вестник“ 
Законът за ратифициране на актовете на 
Четвъртия извънреден конгрес на Всемирния 
пощенски съюз, приет от 50-ото Народно 
събрание на 20 септември 2024 г.
Издаден в София на 30 септември 2024 г. 
Президент на Републиката: 
Румен Радев
Подпечатан с държавния печат.
Министър на правосъдието:
Мария Павлова
ЗАКОН
за ратифициране на актовете на Четвъртия 
извънреден конгрес на Всемирния пощенски 
съюз
Член единствен. Ратифицира Четвъртия 
допълнителен протокол към Общия правил­
ник на Всемирния пощенски съюз, Първия 
допълнителен протокол към Всемирната 
пощенска конвенция и Първия допълнителен 
протокол към Споразумението за услугите по 
пощенските плащания, приети от Четвъртия 
извънреден конгрес на Всемирния пощенски 
съюз, подписани в Рияд на 5 октомври 2023 г.
Законът е приет от 50-ото Народно събра­
ние на 20 септември 2024 г. и е подпечатан 
с официалния печат на Народното събрание.
Председател на Народното събрание: 
Рая Назарян
6201
КОНСТИТУЦИОНЕН СЪД
ОПРЕДЕЛЕНИЕ № 8
от 26 септември 2024 г.
по конституционно дело № 17 от 2024 г.
Конституционният съд в състав: председа­
тел: Павлина Панова, членове: Мариана Кара­
гьозова-Финкова, Константин Пенчев, Филип 
Димитров, Надежда Джелепова, Атанас Се­
мов, Красимир Влахов, Янаки Стоилов, Соня 
Янкулова, Борислав Белазелков, Десислава 
Атанасова, при участието на секретар-прото­
колиста Наталия Такева разгледа в закрито 
заседание на 26.09.2024 г. конституционно 
дело № 17 от 2024 г., докладвано от съдия 
Константин Пенчев.
Производството е по чл. 149, ал. 1, т. 1 и 2 
от Конституцията на Република България във 
фазата по допустимост на искането по реда на 
чл. 19, ал. 1 от Закона за Конституционен съд.
Делото е образувано на 22.04.2024 г. по 
искане на 55 народни представители от 49-oтo 
Народно събрание за задължително тълкуване 
на чл. 86, ал. 1 във връзка с чл. 84, т. 2, във 
връзка с чл. 106, във връзка с чл. 4, ал. 1 и 
чл. 8 от Конституцията, както и за установя­
ване на противоконституционност на точка 
първа на Решение за предприемане на мерки 
за гарантиране финансовата стабилност и 
фискалната ликвидност на Република Бълга­
рия, прието от 49-oтo Народно събрание на 
4.04.2024 г. (ДВ, бр. 30 от 2024 г.). 
Вносителят иска задължително тълкуване 
на указаните конституционни разпоредби в 
контекста на следните тълкувателни въпро­
си: „Допустимо ли е Народното събрание с 
правен акт с нормативен характер решение 
да ограничава упражняването на оператив­
ните правомощия от страна на министъра на 
финансите като му запрещава да извършва 
действия по разходи по консолидираната фис­
кална програма или му нарежда да извършва 
разходи за определени от Народното събрание 
цели“ и „Какви са последиците от приемане на 
решение от Народното събрание, с което из­
вън приетата финансова рамка на публичните 
финанси чрез Закона за държавния бюджет за 
съответната година се задължават органи на 
изпълнителната власт да извършат определени 
разходи или им се забранява да извършват 
разходи за сметка на държавния бюджет – об­
вързани ли са органите на изпълнителната 
власт от подобно решение“. За да обоснове 
необходимостта от задължително тълкуване, 
сезиращият субект се позовава на поредица 
от решения, приети от 49-ото Народно съб­
рание, които според него са проявление на 
тенденция „въпреки постановеното Решение 
№ 10 от 28.09.2021 г., ДВ, бр. 83 от 2021 г., На­
родното събрание да задължава с определено 
поведение органите на изпълнителната власт 
в областта на публичните финанси, като им 
забранява да извършват разходи, попадащи в 
техните законово уредени правомощия, така 
и да извършат разходи, които не са планира­
ни в Закон за държавния бюджет и за които 
няма обосновка“. 
Сезиращият субект иска също така уста­
новяване на противоконституционност на 
точка първа на Решение за предприемане на 
мерки за гарантиране финансовата стабил­
ност и фискалната ликвидност на Република 
България, прието от 49-oтo Народно събрание 
на 4.04.2024 г. Според него в оспорената част 
приетото решение е противоконституционно 
поради противоречие с принципа на правовата